pseudolån
Pseudolån er ord og udtryk, der er dannet af elementer fra et andet sprog, men som ikke findes på dette sprog, fx dansk babylift, der på engelsk hedder carrycot, eller stationcar, der på engelsk kaldes enten station wagon eller estate car. Også ord som cottoncoat, monkeyclass, bad taste-party, bodyshampoo og citybike er dannet på dansk grund.
De fleste pseudolån i det danske sprog er dannet af ord fra engelsk eller amerikansk (pseudoanglicismer), men der findes også andre pseudolån. Ordet risalamande er således dannet af de franske ord riz à l'amande 'ris med mandel', men hverken ordet eller retten kendes i Frankrig.